Чалкуйрук–Акжылга мышьяк кендеринин тобу

Чалкуйрук–Акжылга мышьяк кендеринин тобу  Ош облусунун Кара-Суу районунда,  Ош шаарынан 105 км түштүк чыгышта, Акбуура капчыгайынын чыгыш капталында. 1816-жылдан белгилүү. Кендер аймагында силур, девон, Таш-Көмүр мезгилдеринде пайда болгон кремний, сланец, алевролит, конгломерат жана акиташ чөкмө тектери жатат. Аларды пермь мезгилинде монцонит-диорит интрузиясы жиреп чыккан. Чөкмө тоотектер татаал бүктөлүүлөргө дуушарланып, тектоникалык жаракалар менен тилмеленген. Кендер интрузия менен чөкмө тектердин кошулган жериндеги жаракаларда жана скарндарда топтолгон. Жалпы аянты 10 км2. Кен тарамдары мономинералдуу кварц, кальциттен жана көп минералдуу кварц-кальцит, кальцит-сапропелиттерден түзүлгөн. Рудалуу талаада 40тан ашык тарам бар. Алардын орточо узундугу 12–15 м, калыңдыгы 0,2– 0,6 м. Скарн линзаларынын узундугу 800 мге чейин жетет. Тарамдарда жана скарндарда мышьяк, кобальт учурайт. Кендер гидротерм жана метасоматоз процессинен пайда болгон. 1941–44-ж. казып алуу жумуштары жүргүзүлүп, запасы аз болгондуктан токтотулган.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары